
**บันทึกข้อความ**



**ส่วนราชการ** สำนักงานจังหวัดฉะเชิงเทรา กลุ่มงานศูนย์ดำรงธรรมจังหวัด โทร. ๐ - ๓๘๕๑ - ๓๒๕๙

**ที่** ฉช ๐๐๑๗.๑/ **วันที่** ตุลาคม ๒๕๖๗

**เรื่อง** สรุปผลการดำเนินงานของศูนย์ดำรงธรรมจังหวัดฉะเชิงเทรา ประจำปีงบประมาณ พ.ศ. ๒๕๖๗

เรียน ผู้ว่าราชการจังหวัดฉะเชิงเทรา

**๑. เรื่องเดิม**

จังหวัดฉะเชิงเทรา ได้จัดตั้งศูนย์ดำรงธรรมจังหวัด เมื่อวันที่ ๑๘ กรกฎาคม ๒๕๕๗  
ตามประกาศคณะรักษาความสงบแห่งชาติ ฉบับที่ ๙๖/๒๕๕๗ ลงวันที่ ๑๘ กรกฎาคม ๒๕๕๗ เพื่อทำหน้าที่  
ในการรับเรื่องร้องเรียนร้องทุกข์ ให้บริการข้อมูลข่าวสาร ให้คำปรึกษา รับเรื่องปัญหาความต้องการและข้อเสนอแนะของประชาชน และทำหน้าที่เป็นศูนย์บริการร่วมตามมาตรา ๓๒ แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. ๒๕๔๖ (เอกสาร ๑)

**๒. ข้อเท็จจริง**

๒.๑ ศูนย์ดำรงธรรมจังหวัดฉะเชิงเทรา มีบริการรับเรื่องร้องเรียน/ร้องทุกข์ แนะนำ  
ให้คำปรึกษากับประชาชน ทั้งหมด ๗ ช่องทาง ได้แก่ มาด้วยตนเอง จดหมาย ไปรษณีย์อิเล็กทรอนิกส์เว็บไซต์ หมายเลขโทรศัพท์สายด่วน ๑๕๖๗ แอปพลิเคชัน MOI ๑๕๖๗ โดยมีผลสรุปการดำเนินงานตามตัวชี้วัดของศูนย์ดำรงธรรมจังหวัดฉะเชิงเทรา ประจำปีงบประมาณ พ.ศ. ๒๕๖๗ (ตั้งแต่วันที่ ๑ ตุลาคม ๒๕๖๖ - ๓๐ กันยายน ๒๕๖๗) ดังนี้

๑) ผลการดำเนินงานเรื่องร้องเรียนทุกข์คงค้าง ๘ ปีงบประมาณ (ตั้งแต่ ๑ ตุลาคม ๒๕๕๘   
ถึง ๓๐ กันยายน ๒๕๖๖) ที่ดำเนินการแก้ไขจนเป็นที่ยุติในปีงบประมาณ พ.ศ. ๒๕๖๗

|  |  |  |  |  |
| --- | --- | --- | --- | --- |
| **จำนวนเรื่องคงค้าง**  **ทั้งหมด**  **(เรื่อง)** | **ยุติเรื่อง** | | **จำนวนคงค้าง** | |
| **จำนวน (เรื่อง)** | **ร้อยละ** | **จำนวน (เรื่อง)** | **ร้อยละ** |
| **๖** | **๖** | **๑๐๐** | **๐** | **๐** |

๒) จำนวนเรื่องร้องเรียนร้องทุกข์ที่รับเข้าใหม่ในปีงบประมาณ พ.ศ. ๒๕๖๗  
และสามารถแก้ไขจนยุติในปีงบประมาณ พ.ศ. ๒๕๖๗

|  |  |  |  |  |
| --- | --- | --- | --- | --- |
| **จำนวนเรื่องเข้าใหม่ทั้งหมด**  **(เรื่อง)** | **สามารถแก้ไขจนยุติได้** | | **จำนวนคงค้าง** | |
| **จำนวน (เรื่อง)** | **ร้อยละ** | **จำนวน (เรื่อง)** | **ร้อยละ** |
| **๔๒๒** | **๓77** | **๘9.34** | **45** | **๑0.66** |

๓) ร้อยละความสำเร็จการนำเรื่องร้องเรียนร้องทุกข์ที่ผ่านช่องทางต่างๆ สู่ระบบฐานข้อมูลเรื่องร้องเรียนร้องทุกข์ของศูนย์ดำรงธรรมในรูปแบบดิจิทัล ประจำปีงบประมาณ พ.ศ. ๒๕๖๗

|  |  |  |  |  |
| --- | --- | --- | --- | --- |
| **จำนวนเรื่องเข้าใหม่ทั้งหมด**  **(เรื่อง)** | **นำข้อมูลเข้าสู่ฐานข้อมูล**  **ในรูปแบบดิจิทัลแล้ว** | | **ยังไม่ได้นำข้อมูลเข้าสู่ฐานข้อมูล**  **ในรูปแบบดิจิทัลแล้ว** | |
| **จำนวน (เรื่อง)** | **ร้อยละ** | **จำนวน (เรื่อง)** | **ร้อยละ** |
| **๔๒๒** | **๔๑๑** | **๙๗.๓๙** | **๑๑** | **๒.๖๑** |

จากตารางข้างต้น พบว่า จังหวัดฉะเชิงเทราสามารถยุติเรื่องคงค้าง ๗ ปีงบประมาณได้  
ร้อยละ ๑๐๐ จำนวนเรื่องร้องเรียนร้องทุกข์ที่รับเข้าใหม่ในปีงบประมาณ พ.ศ. ๒๕๖๗ จำนวน ๔๒๒ เรื่อง สามารถดำเนินการแก้ไขปัญหาเรื่องร้องเรียนและกรณีทูลเกล้าถวายฎีกาจนได้ข้อยุติแล้ว จำนวน ๓77 เรื่อง   
คิดเป็นร้อยละ ๘9.34 ยังคงเหลือ จำนวน 45 เรื่อง คิดเป็นร้อยละ 10.66 ทั้งนี้ ได้มีการติดตามเร่งรัด  
การดำเนินงานอย่างต่อเนื่องแล้ว อนึ่ง ศูนย์ดำรงธรรมจังหวัดฉะเชิงเทรา ได้นำข้อมูลเรื่องร้องเรียนร้องทุกข์  
เข้าสู่ระบบฐานข้อมูลดิจิทัลแล้ว จำนวน ๔๑๑ เรื่อง คิดเป็นร้อยละ ๙๗.๓๙

๒.๒ ศูนย์ดำรงธรรม...

-๒-

๒.๒ ศูนย์ดำรงธรรมจังหวัดฉะเชิงเทราได้จัดทำผลสรุปการดำเนินงานประจำปีงบประมาณ พ.ศ. ๒๕๖๗

๒.๒.๑ ผลสรุปการดำเนินงานประจำปีงบประมาณ พ.ศ. ๒๕๖๗ โดยแยกตามประเภทการให้บริการ ประจำปีงบประมาณ พ.ศ. ๒๕๖๗ มีรายละเอียด ดังนี้

|  |  |
| --- | --- |
| **ผลการดำเนินงาน** | |
| **ประเภทให้บริการ** | **จำนวน (ครั้ง)** |
| **๑.ร้องเรียน/ร้องทุกข์** | **๔๒๒** |
| **๒.บริการเบ็ดเสร็จ** | **๐** |
| **๓.บริการส่งต่อ** | **๑๐๒** |
| **๔.บริการข้อมูล** | **๑๒๕** |
| **๕.บริการให้คำปรึกษา** | **๗๑๔** |
| **๖.หน่วยเคลื่อนที่เร็ว** | **๙** |
| **๗.การดำเนินการตามนโยบายรัฐบาล** | **๒๙** |
| **รวม** | **๑,๔๐๑** |

จากตารางข้างต้นแสดงให้เห็นถึงผลการดำเนินงานในปีงบประมาณ พ.ศ. ๒๕๖๗ (ตั้งแต่วันที่ ๑ ตุลาคม ๒๕๖๖ - ๓๐ กันยายน ๒๕๖๗) พบว่า ได้มีการให้บริการทั้ง ๗ ประเภท จำนวนทั้งหมด ๑,๔๐๑ ครั้ง โดยมีการบริการให้คำปรึกษาสูงสุด จำนวน ๗๑๔ ครั้ง รองลงมาคือเรื่องการให้บริการร้องเรียนร้องทุกข์ของประชาชนผ่านทุกช่องทาง จำนวน ๔๒๒ ครั้ง และการบริการให้ข้อมูล จำนวน ๑๒๕ ครั้ง

๒.๒.๒ ผลสรุปการดำเนินงานประจำปีงบประมาณ พ.ศ. ๒๕๖๗ โดยแยกตามประเภทปัญหาเรื่องร้องเรียนร้องทุกข์ในแต่ละอำเภอ มีรายละเอียด ดังนี้

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ปัญหา**    **อำเภอ** | **เมืองฉะเชิงเทรา** | **บ้านโพธิ์** | **บางน้ำเปรี้ยว** | **แปลงยาว** | **บางปะกง** | **พนมสารคาม** | **บางคล้า** | **คลองเขื่อน** | **ราชสาส์น** | **สนามชัยเขต** | **ท่าตะเกียบ** | **รวม** | **คิดเป็นร้อยละ** |
| **๑.ปัญหาเดือดร้อนทั่วไป** | ๕๗ | ๑๓ | ๘ | ๖ | ๒๑ | ๑๓ | ๕ | ๒ | ๑ | ๔ | ๔ | ๑๓๔ | **๓๑.๗๕** |
| **๒.ขอช่วยเหลือ** | ๕๕ | ๑๔ | ๒๓ | ๑๐ | ๑๒ | ๑๐ | ๑๓ | ๔ | ๐ | ๗ | ๖ | ๑๕๔ | **๓๖.๔๙** |
| **๓.ปัญหาที่ดิน/สาธารณะ** | ๑๒ | ๑ | ๓ | ๒ | ๓ | ๑ | ๓ | ๐ | ๐ | ๒ | ๐ | ๒๗ | **๖.๔๐** |
| **๔.ร้องเรียนเจ้าหน้าที่รัฐ/การให้บริการ** | ๕ | ๑ | ๓ | ๓ | ๒๒ | ๔ | ๑ | ๓ | ๐ | ๕ | ๐ | ๔๗ | **๑๑.๑๔** |
| **๕.แจ้งเบาะแส** | ๘ | ๓ | ๔ | ๑ | ๔ | ๕ | ๓ | ๑ | ๑ | ๒ | ๑ | ๓๓ | **๗.๘๒** |
| **๖.หนี้นอกระบบ** | ๑ | ๐ | ๐ | ๑ | ๐ | ๐ | ๑ | ๐ | ๐ | ๑ | ๐ | ๔ | **๐.๙๕** |
| **๗.ความเดือดร้อนจากโรงงาน/เอกชน** | ๐ | ๑ | ๑ | ๐ | ๒ | ๕ | ๑ | ๐ | ๐ | ๐ | ๐ | ๑๐ | **๒.๓๗** |
| **๘.ทูลเกล้าถวายฎีกา** | ๑ | ๐ | ๐ | ๑ | ๐ | ๐ | ๒ | ๐ | ๐ | ๐ | ๐ | ๔ | **๐.๙๕** |
| **๙.อื่นๆ** | ๔ | ๐ | ๑ | ๑ | ๒ | ๐ | ๑ | ๐ | ๐ | ๐ | ๐ | ๙ | **๓.๑๓** |
| **รวม** | **๑๔๓** | **๓๓** | **๔๓** | **๒๕** | **๖๖** | **๓๘** | **๓๐** | **๑๐** | **๒** | **๒๑** | **๑๑** | **๔๒๒** |  |
| **คิดเป็นร้อยละ** | **๓๓.๘๙** | **๗.๘๒** | **๑๐.๑๙** | **๕.๙๒** | **๑๕.๖๔** | **๙.๐๐** | **๗.๑๑** | **๒.๓๗** | **๐.๔๗** | **๔.๙๘** | **๒.๖๑** |  |  |

จากตาราง...

-๓-

จากตารางข้างต้นแสดงให้เห็นเรื่องร้องเรียน/ร้องทุกข์ ของศูนย์ดำรงธรรมจังหวัดฉะเชิงเทรา ในปีงบประมาณ พ.ศ. ๒๕๖๗ พบว่า มีจำนวนทั้งหมด ๔๒๒ เรื่อง โดยแยกประเภท  
ตามปัญหา ๓ ลำดับแรก ได้แก่ ๑.การขอช่วยเหลือ จำนวน ๑๕๔ เรื่อง คิดเป็นร้อยละ ๓๖.๔๙  
(โดยส่วนมาก คือ เรื่องถนน/สะพานชำรุด เรื่องการเร่งรัดคดี/กระบวนการยุติธรรม และ  
เรื่องไฟฟ้า/แสงสว่าง ตามลำดับ) ๒.ความเดือดร้อนทั่วไป จำนวน ๑๓๔ เรื่อง คิดเป็นร้อยละ ๓๑.๗๕   
(โดยส่วนมาก คือ เรื่องการเจรจาไกล่เกลี่ยข้อพิพาท เรื่องมลภาวะแวดล้อม และเรื่องอื่นๆ ตามลำดับ)   
๓.การร้องเรียนเจ้าหน้าที่รัฐ/การให้บริการ จำนวน ๔๘ เรื่อง คิดเป็นร้อยละ ๑๑.๓๗ นอกจากนี้ ยังพบว่าปัญหาเรื่องร้องเรียนโดยรวมแยกตามอำเภอ ๓ ลำดับแรก ได้แก่ ๑.อำเภอเมืองฉะเชิงเทรา มีเรื่องร้องเรียน/ร้องทุกข์จำนวน ๑๔๓ เรื่อง คิดเป็นร้อยละ ๓๓.๘๙ ๒.อำเภอบางปะกง มีเรื่องร้องเรียน/ร้องทุกข์ จำนวน ๖๖ เรื่อง คิดเป็นร้อยละ ๑๕.๖๔ และ ๓.อำเภอบางน้ำเปรี้ยว มีเรื่องร้องเรียน/ร้องทุกข์ จำนวน ๔๓ เรื่อง   
คิดเป็นร้อยละ ๑๐.๑๙ ทั้งนี้ สามารถแยกปัญหาของแต่ละอำเภอ มีรายละเอียดดังนี้

**๑) อำเภอเมืองฉะเชิงเทรา** มีเรื่องร้องเรียน/ร้องทุกข์ ทั้งหมดจำนวน ๑๔๓ เรื่อง  
โดยปัญหา ๓ ลำดับแรก ได้แก่ ๑.ปัญหาเดือดร้อนทั่วไป จำนวน ๕๗ เรื่อง (อาทิ มลภาวะแวดล้อม   
การเจรจาไกล่เกลี่ยข้อพิพาท และการจราจร/สิ่งกีดขวาง) ๒.ขอช่วยเหลือ จำนวน ๕5 เรื่อง (อาทิ   
การเร่งรัดคดี/กระบวนการยุติธรรม ถนน/สะพานชำรุด และไฟฟ้า/ แสงสว่าง) และ ๓.ปัญหาที่ดิน/สาธารณะ จำนวน ๑๒ เรื่อง

**๒) อำเภอบ้านโพธิ์** มีเรื่องร้องเรียน/ร้องทุกข์ ทั้งหมดจำนวน ๓๓ เรื่อง โดยปัญหา๓ ลำดับแรกได้แก่ ๑.ขอช่วยเหลือ จำนวน ๑๔ เรื่อง (อาทิ ถนน/สะพานชำรุด และไฟฟ้า/แสงสว่าง) ๒.ปัญหาเดือดร้อนทั่วไป จำนวน ๑๓ เรื่อง (อาทิ มลภาวะแวดล้อม อื่นๆ และการเจรจาไกล่เกลี่ยข้อพิพาท) และ   
๓.แจ้งเบาะแส จำนวน ๓ เรื่อง (อาทิ รถน้ำหนักเกิน/วิ่งเร็ว)

**๓) อำเภอบางน้ำเปรี้ยว** มีเรื่องร้องเรียน/ร้องทุกข์ ทั้งหมดจำนวน ๔๓ เรื่อง  
โดยปัญหา ๓ ลำดับแรก ได้แก่ ๑.ขอช่วยเหลือ จำนวน ๒๓ เรื่อง (อาทิ ไฟฟ้า/แสงสว่าง เร่งรัดคดี/  
กระบวนยุติธรรม และน้ำประปา) ๒.ปัญหาเดือดร้อนทั่วไป จำนวน ๘ เรื่อง (อาทิ มลภาวะแวดล้อม)  
และ ๓.แจ้งเบาะแส จำนวน ๓ เรื่อง (อาทิ รถน้ำหนักเกิน/วิ่งเร็ว)

**๔) อำเภอแปลงยาว** มีเรื่องร้องเรียน/ร้องทุกข์ ทั้งหมดจำนวน ๒๕ เรื่อง โดยปัญหา๓ ลำดับแรก ได้แก่ ๑.ขอช่วยเหลือ จำนวน ๑๐ เรื่อง (อาทิ เร่งรัดคดี/กระบวนยุติธรรม และไฟฟ้า/  
แสงสว่าง) ๒.ปัญหาเดือดร้อนทั่วไป จำนวน ๖ เรื่อง (อาทิ มลภาวะแวดล้อม) และ ๓.ร้องเรียนเจ้าหน้าที่  
ของรัฐ/บริการ จำนวน ๓ เรื่อง

**๕) อำเภอบางปะกง** มีเรื่องร้องเรียน/ร้องทุกข์ ทั้งหมดจำนวน ๖๖ เรื่อง โดยปัญหา๓ ลำดับแรก ได้แก่ 1.ร้องเรียนเจ้าหน้าที่ของรัฐ/การบริการ จำนวน ๒๒ เรื่อง ๒.ปัญหาเดือดร้อนทั่วไป   
จำนวน ๒๑ เรื่อง (อาทิ มลภาวะแวดล้อม จราจร/สิ่งกีดขวาง และอื่นๆ) และ ๓.ขอช่วยเหลือ จำนวน   
๑๒ เรื่อง (อาทิ ถนน/สะพานชำรุด และไฟฟ้า แสงสว่าง)

**๖) อำเภอพนมสารคาม** มีเรื่องร้องเรียน/ร้องทุกข์ ทั้งหมดจำนวน ๓๘ เรื่อง โดยปัญหา ๓ ลำดับแรก ได้แก่ ๑.ปัญหาเดือดร้อนทั่วไป จำนวน ๑๓ เรื่อง (อาทิ มลภาวะแวดล้อมการเจรจาไกล่เกลี่ย  
ข้อพิพาท และการจราจร/สิ่งกีดขวาง) ๒.ขอช่วยเหลือ จำนวน ๑๐ เรื่อง (อาทิ การเร่งรัดคดี/กระบวนการยุติธรรม ถนน/สะพานชำรุด และน้ำประปา) และ ๓.แจ้งเบาะแส (อาทิ ยาเสพติด และบ่อนพนัน/สถานบริการ) และความเดือดร้อนจากโรงงาน/เอกชน จำนวนเรื่องละ ๕ เรื่อง

๗) อำเภอ...

-๔-

**๗) อำเภอบางคล้า**มีเรื่องร้องเรียน/ร้องทุกข์ ทั้งหมดจำนวน ๓๐ เรื่อง โดยปัญหา๓ ลำดับแรก ได้แก่ ๑.ขอช่วยเหลือ จำนวน ๑๓ เรื่อง (อาทิ การดำเนินการนโยบายของรัฐ ถนน/สะพานชำรุด และน้ำประปา) ๒.ปัญหาเดือดร้อนทั่วไป จำนวน ๕ เรื่อง (อาทิ มลภาวะแวดล้อม) และ ๓.ปัญหาที่ดิน/สาธารณะ และแจ้งเบาะแส (อาทิ บ่อนการพนัน/สถานบริการ) จำนวนเรื่องละ ๓ เรื่อง

**๘) อำเภอคลองเขื่อน** มีเรื่องร้องเรียน/ร้องทุกข์ ทั้งหมดจำนวน ๑๐ เรื่อง โดยมีปัญหา ๓ ลำดับแรก ได้แก่ ๑.ขอช่วยเหลือ จำนวน ๔ เรื่อง (อาทิ ถนน/สะพานชำรุด และอื่นๆ) ๒.การร้องเรียน  
เจ้าหน้าที่รัฐ/การให้บริการ จำนวน ๓ เรื่อง และ ๓.ปัญหาเดือดร้อนทั่วไป จำนวน ๒ เรื่อง (อาทิ จราจร/สิ่งกีดขวาง และอื่นๆ)

**๙) อำเภอราชสาส์น** มีเรื่องร้องเรียน/ร้องทุกข์ ทั้งหมดจำนวน ๒ เรื่อง ได้แก่ ๑.ปัญหาเดือดร้อนทั่วไป จำนวน ๑ เรื่อง (มลภาวะแวดล้อม) ๒.แจ้งเบาะแส จำนวน ๑ เรื่อง

**๑๐) อำเภอสนามชัยเขต** มีเรื่องร้องเรียน/ร้องทุกข์ ทั้งหมดจำนวน ๒๑ เรื่อง โดยปัญหา๓ ลำดับแรก ได้แก่ ๑.ขอช่วยเหลือ จำนวน ๗ เรื่อง (อาทิ ถนน/สะพานชำรุด น้ำประปา และด้านความเป็นอยู่/สาธารณสุข) ๒.ร้องเรียนเจ้าหน้าที่ของรัฐ/การให้บริการ จำนวน ๕ เรื่อง และ ๓.ปัญหาเดือดร้อนทั่วไป จำนวน ๔ เรื่อง (อาทิ มลภาวะแวดล้อม และจราจร/สิ่งกีดขวาง)

**๑๑) อำเภอท่าตะเกียบ** มีเรื่องร้องเรียน/ร้องทุกข์ ทั้งหมดจำนวน ๑๑ เรื่อง โดยปัญหา ๓ ลำดับแรกได้แก่ ๑.ขอช่วยเหลือ จำนวน ๖ เรื่อง (อาทิ ไฟฟ้า/แสงสว่าง น้ำประปา และการดำเนินการนโยบายของรัฐ) ๒.ปัญหาเดือดร้อนทั่วไป จำนวน ๔ เรื่อง (อาทิ การไกล่เกลี่ยข้อพิพาท และมลภาวะแวดล้อม) และ ๓.แจ้งเบาะแส จำนวน ๑ เรื่อง (รถน้ำหนักเกิน/วิ่งเร็ว)

**๓. ข้อพิจารณา**

ศูนย์ดำรงธรรมจังหวัดฉะเชิงเทรา พิจารณาตามข้อ ๒ แล้ว เห็นควรดำเนินการ ดังนี้

๓.๑ รับทราบผลการดำเนินงานของศูนย์ดำรงธรรมจังหวัดฉะเชิงเทรา ประจำ  
ปีงบประมาณ พ.ศ. ๒๕๖๗

๓.๒ แจ้งอำเภอ ทุกอำเภอ ทราบตามข้อ ๒.๒ เพื่อใช้เป็นข้อมูลประกอบการป้องกันและแก้ไขปัญหาความเดือดร้อนของประชาชนในพื้นที่ต่อไป

๓.๓ แจ้งกลุ่มงานยุทธศาสตร์และข้อมูลเพื่อการพัฒนาจังหวัด สำนักงานจังหวัดฉะเชิงเทราทราบตามข้อ ๒.๒ เพื่อใช้เป็นข้อมูลประกอบการจัดทำแผนพัฒนาจังหวัดฉะเชิงเทราต่อไป

**๔. ข้อเสนอ**

จึงเรียนมาเพื่อโปรดพิจารณา หากเห็นชอบโปรดลงนามในหนังสือที่เสนอมาพร้อมนี้ ทั้งนี้ ศดธ.ฉช. ขออนุญาตใช้บันทึกข้อความฉบับนี้แจ้งตามข้อ ๓.๓ ด้วย



**สำเนาคู่ฉบับ**

ที่ ฉช ๐๐๑๗.๑/ว ศาลากลางจังหวัดฉะเชิงเทรา

ถนนเรืองวุฒิ ฉช ๒๔๐๐๐

ตุลาคม ๒๕๖๗

เรื่อง สรุปผลการดำเนินงานของศูนย์ดำรงธรรมจังหวัดฉะเชิงเทรา ประจำปีงบประมาณ พ.ศ. ๒๕๖๗

เรียน นายอำเภอ ทุกอำเภอ

สิ่งที่ส่งมาด้วย สรุปผลการดำเนินงานของศูนย์ดำรงธรรมจังหวัดฉะเชิงเทรา ประจำปีงบประมาณ พ.ศ. ๒๕๖๗

(ตั้งแต่วันที่ ๑ ตุลาคม ๒๕๖๖ – ๓๐ กันยายน ๒๕๖๗) จำนวน ๑ ชุด

ด้วยจังหวัดฉะเชิงเทรา โดยศูนย์ดำรงธรรมจังหวัดฉะเชิงเทรา ได้จัดทำสรุปผลการดำเนินงานของศูนย์ดำรงธรรมจังหวัดฉะเชิงเทรา ประจำปีงบประมาณ พ.ศ. ๒๕๖๗ (ตั้งแต่วันที่ ๑ ตุลาคม ๒๕๖6 – ๓๐ กันยายน ๒๕๖๗) มีผลการดำเนินงานรับเรื่องร้องเรียนร้องทุกข์ผ่านทุกช่องทาง จำนวนทั้งหมด ๔๒๒ เรื่อง   
โดยแยกประเภทตามปัญหา ๓ ลำดับแรก ได้แก่ ๑. ขอช่วยเหลือ จำนวน ๑54 เรื่อง คิดเป็นร้อยละ ๓6.49   
๒. ความเดือดร้อนทั่วไป จำนวน ๑๓๔ เรื่อง คิดเป็นร้อยละ ๓๑.๗5 และ ๓. การร้องเรียนเจ้าหน้าที่รัฐ/  
การให้บริการ จำนวน ๔7 เรื่อง คิดเป็นร้อยละ ๑๑.14 ตามลำดับ ซึ่งเรื่องร้องเรียนร้องทุกข์ดังกล่าวเกี่ยวข้องกับพื้นที่ทั้ง ๑๑ อำเภอของจังหวัดฉะเชิงเทรา

ในการนี้ จังหวัดฉะเชิงเทรา จึงขอจัดส่งสรุปผลการดำเนินงานของศูนย์ดำรงธรรม  
จังหวัดฉะเชิงเทรา ประจำปีงบประมาณ พ.ศ. ๒๕๖๗ (ตั้งแต่วันที่ ๑ ตุลาคม ๒๕๖๖ – ๓๐ กันยายน ๒๕๖๗)  
เพื่อเป็นข้อมูลประกอบการป้องกันและแก้ไขปัญหาความเดือดร้อนของประชาชนในพื้นที่ต่อไป รายละเอียดปรากฏตามสิ่งที่ส่งมาด้วย

จึงเรียนมาเพื่อทราบ

ขอแสดงความนับถือ

สำนักงานจังหวัด

กลุ่มงานศูนย์ดำรงธรรมจังหวัด

โทร. ๐ ๓๘๕๑ ๒๕๒๐ ต่อ ๑๒๗

โทร./โทรสาร ๐ ๓๘๕๑ ๓๒๕๙